**סאמי אבו שחאדה** (בערבית: **سامي ابو شحادة**; נולד ב־19 בדצמבר 1975) הוא פוליטיקאי ערבי־ישראלי המכהן כיושב ראש מפלגת בל"ד ולשעבר חבר הכנסת מטעם המפלגה.

ביוגרפיה
--------

אבו שחאדה נולד למשפחה ערבית בלוד, למד בתיכון טרה סנטה האיטלקי־נוצרי ביפו. בהמשך למד באוניברסיטת תל אביב לתואר ראשון בהיסטוריה ומדע המדינה, ולתואר שני בהיסטוריה של המזרח התיכון, וחקר את הנושא "יפו כמרכז תרבות בתקופת המנדט הבריטי".

אבו שחאדה חבר באספה השנתית של מדה אל־כרמל – מרכז ערבי למחקר חברתי יישומי, העוסק במחקר ומדיניות על ערביי ישראל, ומותח ביקורת חריפה על מדיניותה של ממשלת ישראל.

קריירה פוליטית
--------------

אבו שחאדה היה חבר עיריית תל אביב-יפו מטעם מפלגת בל"ד משנת 2011 ועד שנת 2013, במסגרת רוטציה בסיעת יאפא. הסיעה בראשותו, שהייתה בעלת מושב אחד בלבד, חתמה על הסכם קואליציוני עם ראש העיר רון חולדאי בשנת 2012. לקראת הבחירות באוקטובר 2013, הודיע שותפו לרשימה מטעם מפלגת חד"ש, עומר סיקסיק, על תמיכתו ברשימת עיר לכולנו, ולבסוף לא עברה רשימת יאפא את אחוז החסימה.

בבחירות לכנסת ה־22 הוצב במקום השלישי ברשימת בל"ד, לאחר פרישתו של מאזן גנאים. במסגרת איחוד המפלגות הערביות הוצב במקום ה־13 בסיעת הרשימה המשותפת. הרשימה קיבלה 13 מנדטים והוא נכנס לכנסת.

בבחירות לכנסת ה־23 הוצב במקום השלישי ברשימת בל"ד ובמקום ה־13 בסיעת הרשימה המשותפת. הרשימה קיבלה 15 מנדטים והוא נכנס לכנסת.

בבחירות המקדימות לראשות מפלגת בל"ד שנערכו ב־23 בינואר 2021 הביס אבו שחאדה את היו"ר ח"כ מטאנס שחאדה, ונבחר לראשות המפלגה. במסגרת האיחוד בין בל"ד לתע"ל וחד"ש הוצב אבו שחאדה במקום השלישי ברשימה המשותפת.

ב-15 בספטמבר 2022, לקראת הגשת הרשימות לבחירות לכנסת העשרים וחמש ובעקבות מחלוקות על מיקומי החכי"ם ברשימה - התפצלה הרשימה המשותפת ל-2 רשימות שונות, רשימה משותפת של חד"ש ותע"ל בראשות איימן עודה ואחמד טיבי, ורשימה נפרדת של בל"ד בראשות אבו שחאדה. רשימת בל"ד בבחירות לא עברה את אחוז החסימה (קיבלה 2.91% מהקולות) שחאדה נותר מחוץ לכנסת.

אבו שחאדה מתראיין ברדיו 103fm

עמדותיו
-------

השקפתו של אבו שחאדה לגבי פתרון הסכסוך הישראלי-פלסטיני, אותה הוא ביטא בראיון אצל ינון מגל ובן כספית, היא שיש להקים שתי מדינות: מדינה אחת לפלסטינים הקרויה בשם "פלסטין", ולצידה מדינת כל אזרחיה, בעלת שוויון זכויות מלא ליהודים ולערבים.

אבו שחאדה טוען כי מדינת ישראל מנהלת משטר אפרטהייד, ומבצעת פשעים נגד האנושות. בנוסף, לדעתו צה"ל הוא "צבא כיבוש" וכי "יש חיילים רוצחים בצבא".

חיים אישיים
-----------

אבו שחאדה הוא כבד ראייה ונשוי לאיחסאן סרי, בוגרת בית הספר הצרפתי־נוצרי קולג' דה פרר ואוניברסיטת תל אביב, ויועצת חינוכית. השניים מתגוררים ביפו, ולהם שני ילדים.

קישורים חיצוניים
----------------

ויקישיתוף מדיה וקבצים בנושא **סאמי אבו שחאדה** בוויקישיתוף
* 

* סאמי אבו שחאדה, באתר הכנסת

* סאמי אבו שחאדה, ברשת החברתית פייסבוק

* סאמי אבו שחאדה, באתר כנסת פתוחה
* ישי פרידמן, ‏מס' 13 במשותפת: הציונות פרויקט מכוער וגזעני, בעיתון מקור ראשון, 22 בספטמבר 2019

הערות שוליים
------------

1. ↑  בית ספר טרה סנטה – יפו: תלמידים ערבים בלב ליבה של החברה הישראלית, באתר משמר ארץ הקודש
2. ↑  אתר הכנסת ,חברי הכנסת ה-24: ח"כ סאמי אבו שחאדה
3. ↑  יפו – עיר של דו קיום?, באתר "פורטל יפו"
4. ↑  תמי מאור, תל אביב-יפו: נחתם הסכם קואליציוני עם סיעת יאפא, באתר הפורטל המקומי local,‏ 2 באוקטובר 2012(הקישור אינו פעיל, 5.6.2020)
5. ↑  חשש במגזר בת"א: לא יהיה נציג ערבי במועצה, אוקטובר 2013(הקישור אינו פעיל, 5.6.2020)
6. ↑  אתר למנויים בלבד ערן אלדר, להפריד את יפו מתל אביב?, באתר הארץ, 5 בנובמבר 2013,  
 בשנת 2018 עברה הרשימה שוב, הפעם בראשות עבד אל־קאדר אבו שחאדה
7. ↑  דני זקן, ‏מהפך בבחירות לראשות בל"ד: סמי אבו שחאדה הוא היו"ר הבא, באתר גלובס, 23 בינואר 2021
8. ↑  אתר למנויים בלבד ג'קי חורי, מהפך בבל"ד: ח"כ אבו שחאדה ניצח בפריימריז את יו"ר הרשימה ח"כ שחאדה, באתר הארץ, 24 בינואר 2021
9. ↑  רשימת מועמדי הרשימה המשותפת באתר ועדת הבחירות המרכזית לכנסת
10. ↑  103fm, ח"כ סמי אבו שחאדה: שתי מדינות – אחת פלסטינית ואחת מדינת כל אזרחיה, באתר ערוץ 7, 1 ביוני 2020
11. ↑  עודד בן עמי, ‏לא מתנצל - יו"ר הרשימה המשותפת עודה: "קורא לאזרחים הערבים – אל תשרתו בכוחות הכיבוש", באתר ‏מאקו‏, 11 באפריל 2022
12. ↑  אביחי חיים, להיות ח"כ זה מאתגר, להיות ח"כ עם מוגבלות זה מאתגר יותר, באתר Shavvim.co.il, ‏31 בינואר 2021
13. ↑  אחסן סירי אבו שחאדה – מורה לאנגלית, באתר LinkedIn ישראל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007416562705171
* VIAF: 34156674993633581501
* WorldCat (עם VIAF): 34156674993633581501

 |